**План рада за месец септембар, средња васпитна група, објекат у Жабарима, радна 2020/21.година**

План рада за радну 2020/21.годину, између осталог садржи и три модела функционисања установе:

1. Рад установе у пуном капацитету;
2. Рад установе у ограниченом капацитету (долазак деце у установу код које не постоји алтернативни начин бриге, просторни капацитети, кадровски капацитети, потпун и постепени повратак деце у колектив у складу са актуелним епидемиолошким препорукама, услови за остваривање непосредног васпитно-образовног рада у програмима у различитом трајању,стање опремљености,..);
3. Прекид остваривања непосредног рада са децом у одређеном временском периоду (пружање подршке деци и породици, путем онлајн фејсбук групе „Моравски цветићи“ и других облика комуникације: телефонски разговори, евидентирање и праћење остваривања васпитно-образовног рада и праћење остваривања подршке деци и породици, обавештења у писаној форми постављена на видним и доступним местима).

Одреднице за септембар:

У току месеца септембра упис је нове деце, то је период адаптације новоуписане деце, адаптација исказује сарадњу родитеља и васпитача. Реадаптациони период, одвија се код деце услед паузе.

Задаци:

* Са родитељима урадити упитник и упознати се са навикама деце;
* Пратити здравствено стање деце;
* Снимити и пратити психо-физичке способности деце;
* Пратити ток адаптације;
* Постепено укључити новоуписану децу у васпитно-образовне активности;
* Договорити се око ранијег доласка родитеља по децу;
* Учвршћивати здравствено-хигијенске навике;
* Проветравати боравак деце и адекватно их облачити (радити на осамостаљивању код деце);
* Боравак на свежем ваздуху;
* Омогућити дезинфекцију површина.

Циљеви:

* Упознати децу и родитеље са дневним режимом рада;
* У току оброка подстицати децу да препознају храну, да самостално користе прибор за јело;
* Обратити се деци са именом;
* Подстицати вербалну комуникацију деце. Вербално објашњавати све врсте активности;
* Постепено кориговати лоше навике;
* Посебну пажњу посвећујемо новоуписаној деци;
* Рад на социјалној дистанци деце услед епидемије у земљи;
* Рад на вербалној и невербалној комуникацији;
* Развијати говор, богатити речник;
* Помоћи деци да кроз сензорно-перцептивне активности стичу искуство у погледу социјализације;
* Развити креативни израз и помоћи деци у позитивне слике о себи;
* Развити интелектуалне способности;
* Подстицати развој више мишићних група;
* Подстицати могућност слободног изражавања: покретима, гестом и мимиком.

Навикавање деце на колектив зависи од:

* Индивидуалних особина детета;
* Припремљености детета за полазак у вртић;
* Породичне атмосфере у којој дете живи;
* Опремљености и услова.

Препоруке родитељима у процесу адаптације:

* Упознајте васпитаче са навикама и особинама детета;
* Не бежите од детета, већ се мирно поздравите и искрено кажите детету да ћете доћи по њега;
* Имајте много разумевања за дететова осећања и реакције;
* Дајте му довољно времена да савлада бол;
* Причајте детету позитивно о вртићу, без застрашивања;
* Растанак у вртићу учините кратким;
* Постепено продужите боравак у вртићу, сходно дететовим могућностима и увек одржите реч.

План сарадње са породицом, реализоваће се у складу са прописима Министарства просвете, науке и технолошког развоја, зависно од промена услед епидемије корона вируса. Родитељима ћемо пружати подршку непосредно, онлајн или другим облицима комуникације- телефонски позиви, обавештења на видним и доступним местима, што ће бити и документовано у складу са дописима. Активности родитељи прате путем паноа, имамо интерактивни пано за децу и родитеље, на сајту установе, на фејсбук страници „Моравски цвет“, унутар групе „Моравски цветићи“ и путем огласних табли. Такође учествују у планирању активности, дају предлоге и идеје за активности. На Првом родитељском састанку, бираће се председник Савета родитеља, родитељи ће се упознати са начинима и значајем сарадње породице и установе, договорићемо се око Дечије недеље-која је у октобру, око набавке материјала за рад, разменићемо неопходне информације које се односе на планирање, а односе се на добробити детета. Родитељи су чланови Управног одбора, тимова, имамо библиотеку за родитеље, „Отворена врата“, телефонски позиви, кућне посете, договори око манифестација, предавања за родитеље, родитељи у улози предавача, ове информације поделићемо са родитељима на Првом родитељском састанку.

Већи број деце пролази без проблема кроз адаптацију, а само мали број њих пролази кроз тешки облик адаптације. Адаптацију не треба прекидати остављањем детета код баке и деке. Прекидањем адаптације, детету се шаље порука да се не мора у вртић, што отежава адаптацију. Такође је важно напоменути да је поновна адаптација дужа и тежа него прва и да је дете тако дуже изоловано стресу и тој врсти пажње. Већина деце је већ ишла у наш вртић, али се очекује смена емоција првих дана, услед паузе која је била (услед епидемије, због које је била обустава рада вртића).

Снимити и пратити следеће аспекте развоја:

1. Интелектуални развој;
2. Морални развој;
3. Развој комуникације и стваралаштва;
4. Социо-емоционални развој;
5. Физички развој.

Могуће теме по недељама:

* „Мој вртић“;
* „Јесењи плодови“.

Пошто је септембар месец адаптације и навикавања на колектив, више времена проводићемо у упознавању и снимању интересовања и потребе деце у групи, уз поштовање свих мера које су прописане од стране Министарства просвете, науке и технолошког развоја. Активности на отвореном и музика део су свакодневнице. Новоуписана деца упознаће се са режимом дана, формираћемо просторне целине, утврдити правила понашања у групи. Активности ће се већим делом реализовати на отвореном, зависно и од временских услова, јер је то и препорука Министарства просвете, науке и технолошког развоја, услед епидемије корона вируса.

* Језичке активности: разговори са децом, међусобно упознавање, причање прича и рецитовање рецитација, описивање, објашњавање.
* Упознавање околине: праћење и описивање промена у природи.
* Почетни математички појмови: просторне релације.
* Ликовне активности: цртање, бојење, вајање, сликање.
* Моторичке активности: вежбе за развој свих мишићних група, имитирање кретања, игре природним материјалима, игра лоптом, коришћење справа у дворишту.
* Музичке активности: певање дечијих песама са и без музике, плесно-ритмичке активности, свирање на Орфовом инструментарију.

Васпитач: Милица Марковић